Karen Jespersen (V), 1999-01-14:
Jeg vil gerne sige tak til de partier, der kan støtte forslaget.
Man kunne ellers efterhånden få det indtryk, at kommuner er sådan nogle nihovedede uhyrer, der ser det som deres fornemste opgave at genere borgerne.
Fru Jette Gottlieb talte om, at de syge bliver gidsler osv. osv.
Jeg tror faktisk - og det er også min praktiske erfaring - at der bliver gjort et kæmpestort stykke arbejde i mange kommuner for at indstille sig på det her, der jo også er ny tankegang i folketingspolitisk sammenhæng.
Vi har tidligere været meget passive, når det drejede sig om en indsats over for syge mennesker og ligesom haft den grundholdning, at var man syg, jamen så skulle man bare være i fred og være overladt til sig selv og have nogle penge, indtil man var rask, og så kunne man jo gå på arbejde igen. Og hvis man ikke blev rask, så skulle man have en pension.
Der viser virkelighedens verden sig jo at være en helt, helt anden.
Altså, selv hos mennesker, der lider af kræft, vil det jo være sådan, at de f.eks. kan gå på deltidsarbejde
og få deltidssygedagpenge, de kan varetage nogle funktioner og ikke andre, og det er de jo i mange, mange tilfælde selv overordentlig interesseret i og får det bedre af, hvis de får den mulighed
Der er altså ret mange mennesker, der gerne vil blive på arbejdsmarkedet, også i de situationer.
Så selv når man siger: Jamen kræftpatienter?
Og det ligesom bliver stillet op, som om dér kan enhver da se, at de skal jo under ingen omstændigheder være på arbejdsmarkedet - selv dér mener jeg, at der er brug for en indsats, hvor man på et tidligt tidspunkt går ind og ser på, hvad der er i borgerens interesse, og hvordan man kan hjælpe borgeren ud over bare at sørge for, der er et ordentligt indtægtsgrundlag. Og det er jo rigtigt, som hr. Villy Søvndal siger, at der ikke er ændret noget som helst i reglerne for at få sygedagpenge og i de dispensationsmuligheder, der er.
Men der er også dispensationsmuligheder, når man venter på revalidering.
Det er jo ikke bare sådan, at det kun er på grund af sygdom, at der er dispensationsmuligheder.
Der er jo en række tilfælde, hvor det vil være muligt for kommunerne på et tidligere tidspunkt at gå ind og gøre en indsats.
Det er der mange, der er begyndt at gøre, men vi ved også, at det stadig væk halter bagefter.
Jeg tror, man stadig væk ville blive rystet, når man kom ud og så, hvor langsomt det alligevel går med at begynde at tænke i de nye baner.
Og dette er så et forsøg på at tilskynde kommunerne til at tænke i de her nye baner.
Når hr. Tom Behnke siger, at der er kommuner, hvor man bliver prøvet og prøvet og prøvet igen, jamen så er der bestemt også kommuner, hvor man overhovedet ikke får en chance for at blive afprøvet til noget som helst.
De seneste undersøgelser, der har været,
har faktisk vist, at der er en hel del mennesker, der får en pension, hvor nogle af de mest elementære grundforudsætninger ikke er opfyldt i retning af, at man f.eks. har forsøgt revalidering. Og jeg oplever, at det er noget, der er en meget bred enighed om i Folketinget, at man vil gerne have noget mere revalidering, at det grundlæggende er: Vi vil gerne have flere og bedre revalideringsmuligheder, men selvfølgelig med det klare forbehold og den klare tilføjelse, at folk ikke skal piskes ud i noget, hvor de oplever nye nederlag og noget, de ikke kan klare.
Og det er også den grundholdning, der ligger bag forslaget her, det er at sikre, at mennesker, der får sygedagpenge, på så tidligt et tidspunkt som muligt får afprøvet nogle muligheder for, hvad de kan - ud over måske at klare deres gamle arbejde eller at gå passivt på sygedagpenge.
Og jeg håber meget, at dette kan være en del af en stor vifte af initiativer, der peger i den retning.